b'\n_START_ARTICLE_\nVieno langelio principas\n_START_PARAGRAPH_\n\xe2\x80\x9eVieno langelio\xe2\x80\x9c principas \xe2\x80\x93 vien\xc4\x85 patogi\xc4\x85 (fizin\xc4\x99 ar elektronin\xc4\x99) viet\xc4\x85, kurioje pilietis gali gauti visas ar dal\xc4\xaf vie\xc5\xa1ojo administravimo institucij\xc5\xb3 teikiam\xc5\xb3 vie\xc5\xa1\xc5\xb3j\xc5\xb3/administracini\xc5\xb3 paslaug\xc5\xb3. Remiantis vieno langelio principais, visus reikalus pilietis gali susitvarkyti vienoje vietoje: bendraujant su valstyb\xc4\x97s tarnautoju tiesiogiai, telefonu, faksu, internetu ar kitais b\xc5\xabdais. Asmenims nebereikia papildomai ie\xc5\xa1koti informacijos, pateikti papildom\xc5\xb3 dokument\xc5\xb3, perskambinti ar pakartotinai kreiptis ir v\xc4\x97l ai\xc5\xa1kinti savo pad\xc4\x97t\xc4\xaf.\n_START_SECTION_\nIstorija\n_START_PARAGRAPH_\nTerminas yra kil\xc4\x99s i\xc5\xa1 JAV 1920-\xc5\xb3j\xc5\xb3 pabaigos, 1930-\xc5\xb3j\xc5\xb3 prad\xc5\xbeios. Anks\xc4\x8diausia, k\xc4\x85 galima rasti, tai automobili\xc5\xb3 remonto skelbimas, i\xc5\xa1 Lincoln Star, Lincoln, Nebraska, Liepa 1930. Jie sugeb\xc4\x97jo apibendrinti k\xc4\x85 \xc5\xa1is terminas rei\xc5\xa1kia keletu \xc5\xbeod\xc5\xbei\xc5\xb3 \xe2\x80\x93 \xe2\x80\x9eVisa tai atliekama vienoje vietoje. Taupykite laik\xc4\x85. I\xc5\xa1saugokite savo pinigus".\n_START_SECTION_\nEuropos S\xc4\x85jungos valstybi\xc5\xb3 patirtis\n_START_PARAGRAPH_\nEuropos S\xc4\x85jungos valstyb\xc4\x97se vieno langelio principas suprantamas kaip pilie\xc4\x8di\xc5\xb3 teis\xc4\x97s \xc4\xaf ger\xc4\x85 administravim\xc4\x85 -  greit\xc4\x85, ne\xc5\xa1ali\xc5\xa1k\xc4\x85, principing\xc4\x85 ir skaidr\xc5\xb3 j\xc5\xb3 pra\xc5\xa1ym\xc5\xb3 nagrin\xc4\x97jim\xc4\x85 valstyb\xc4\x97s institucijose. Institucijos turi teikti kokybi\xc5\xa1kas ir visiems prieinamas paslaugas, remdamosi gero administravimo principais.\n_START_SECTION_\n\xe2\x80\x9eVieno langelio\xe2\x80\x9c aptarnavimo tarnyba\n_START_PARAGRAPH_\n\xe2\x80\x9eVieno langelio\xe2\x80\x9c aptarnavimo tarnyba - tai yra institucijos padalinys arba tam tikras sektorius, kur asmenys (subjektas) gali teikti pra\xc5\xa1ymus, skundus ir sulaukti atsakymo \xc4\xaf j\xc5\xb3 duodam\xc4\x85 u\xc5\xbeduot\xc4\xaf. \xc5\xa0i tarnyba pati, be subjekto \xc4\xafsiki\xc5\xa1imo (i\xc5\xa1skyrus atvejus, kai reikia patikslinti arba patikrinti nurodyt\xc4\x85 informacij\xc4\x85) tvarko asmens paduot\xc4\x85 pra\xc5\xa1ym\xc4\x85, susisiekia su kitom institucijom jos tvarkymo proceso metu. \xc5\xa0is sektorius yra sukuriamas institucijos vadovo nurodymu, kuris veikia pagal nurodyt\xc4\x85 darbo reglament\xc4\x85.\n_START_SECTION_\n\xe2\x80\x9eVieno langelio\xe2\x80\x9c tarnyba\n_START_PARAGRAPH_\n\xe2\x80\x9eVieno langelio\xe2\x80\x9c tarnyba priima asmen\xc5\xb3 pra\xc5\xa1ymus, parei\xc5\xa1kimus, pasi\xc5\xablymus bei skundus ir atsako \xc4\xaf juos pagal savo kompetencij\xc4\x85; teikia pa\xc5\xbeymas, pristatytinas kitoms institucijoms, taip pat kitus oficialius dokumentus teis\xc4\x97s akt\xc5\xb3 nustatyta tvarka; suteikia informacij\xc4\x85 apie klausimo sprendimo proced\xc5\xabr\xc4\x85 ir apie pana\xc5\xa1i\xc5\xb3 klausim\xc5\xb3 sprendimus; i\xc5\xa1klauso asmen\xc4\xaf ir pasiun\xc4\x8dia j\xc4\xaf \xc4\xaf tos pa\xc4\x8dios institucijos tarnybas bei pas tarnautojus, kompetentingus spr\xc4\x99sti keliam\xc4\x85 klausim\xc4\x85, prane\xc5\xa1a tiksl\xc5\xb3 pri\xc4\x97mimo laik\xc4\x85, viet\xc4\x85, prireikus pakvie\xc4\x8dia reikalingus asmenis; i\xc5\xa1duoda u\xc5\xbepildyti dokumentus, prireikus padeda juos u\xc5\xbepildyti; pateikia parei\xc5\xa1k\xc4\x97jui asmeni\xc5\xa1kai pra\xc5\xa1om\xc4\x85 informacij\xc4\x85 apie institucijos veikl\xc4\x85, i\xc5\xa1skyrus \xc4\xafstatym\xc5\xb3 numatyt\xc4\x85 neteiktin\xc4\x85 informacij\xc4\x85.\n_START_SECTION_\n\xe2\x80\x9eVieno langelio\xe2\x80\x9c aptarnavimo tarnybai keliami reikalavimai\n_START_PARAGRAPH_\nPatogus ir vie\xc5\xa1ai paskelbtas tarnybos darbo laikas; pritaikytas ne\xc4\xafgaliems ir pagyvenusiems \xc5\xbemon\xc4\x97ms pri\xc4\x97jimas prie pastato; matomoje vietoje \xc4\xafrengtas stendas (rodykl\xc4\x97), informuojantis apie institucijos padalinius ir j\xc5\xb3 vadovus; pakankamai erdvi laukimo patalpa, kurioje pakakt\xc5\xb3 s\xc4\x97dim\xc5\xb3 viet\xc5\xb3 ir b\xc5\xabt\xc5\xb3 \xc4\xafrengta atskira vieta konfidencialiam pokalbiui.\n_START_SECTION_\n\xe2\x80\x9eVieno langelio\xe2\x80\x9c aptarnavimo tarnybos darbuotojams keliami reikalavimai\n_START_PARAGRAPH_\nI\xc5\xa1manyti savo institucijos tikslus, u\xc5\xbedavinius, funkcijas, tarnautoj\xc5\xb3 teises ir pareigas, taip pat savo kompetencijos ribas; geb\xc4\x97ti skirti klausimus, kurie i\xc5\xa1sprend\xc5\xbeiami i\xc5\xa1 karto, nuo t\xc5\xb3, kuriems reikia taikyti administracin\xc4\x99 proced\xc5\xabr\xc4\x85; mok\xc4\x97ti vartoti speciali\xc4\x85 terminij\xc4\x85, geb\xc4\x97ti operatyviai organizuoti asmens klausimo svarstym\xc4\x85 ir sprendim\xc4\x85, prireikus u\xc5\xbetikrinti kit\xc5\xb3 reikaling\xc5\xb3 asmen\xc5\xb3 dalyvavim\xc4\x85 aptarnaujant asmen\xc4\xaf; geb\xc4\x97ti laiku apsir\xc5\xabpinti visais dokumentais ir informacine med\xc5\xbeiaga, kuri\xc5\xb3 reikia operatyviam ir dalyki\xc5\xa1kam aptarnavimui.'